PRANEŠIMAS ŽINIASKLAIDAI 2025 m. liepos 25 d.

**Pasaulinio lygio architektai tęs Kauno „Nemunaičių“ kvartalo plėtrą**

**Kairiajame Nemuno krante kylantį Kauno „Nemunaičių“ kvartalą formuos ir pasaulinio garso architektų studija „Schmidt Hammer Lassen“ (SHL). Danų architektai tarptautiniame „SBA Urban“ rengtame architektūros konkurse laimėjo pirmąją vietą ir projektuos dalį naujo kvartalo.**

SHL yra žinomi įvairių didelio masto transformacijos projektų autoriai, įskaitant aukščiausią pasaulyje medinį bokštą „Rocket & Tigerli“ Šveicarijoje bei urbanistinį pakrantės miestelį „Commonwealth Pier“ Bostone. „Nemunaičių“ kvartale jie bendradarbiaus su Kauno A. Kančo architektų komanda, projektavusia Kauno doką.

„Kairiajame Nemuno krante augantis naujas miesto centras – tai unikali galimybė Kaunui kurti šiuolaikišką, gyvą ir bendruomenišką miesto dalį. Pasitelkę pasaulyje pripažintus architektus, siekiame, kad „Nemunaičių“ kvartalas būtų ne tik novatoriškas ir estetiškas, bet ir darniai įsilietų į miesto audinį, papildytų Kauno dvasią. Kurdami žmogui patogias erdves – nuo žaliųjų skverų iki pėsčiųjų alėjų – kartu puoselėjame bendruomeniškumą ir sugrąžiname miestui ryšį su upės pakrante“, – sako „Nemunaičius“ plėtojančios „SBA Urban“ įmonės „Urban LIVE“ direktorius Andrius Mikalauskas.

**Tarptautinė koncepcija įkvėpta Kauno kraštovaizdžio ir istorijos**

SHL architektų komanda pabrėžia, kad Kaunas – miestas, užaugęs dviejų upių santakoje – jiems tapo kūrybiniu atspirties tašku.

„Nors Kaunas palaipsniui nutolo nuo tradicinių ryšių su upėmis, „Nemunaičių“ kvartalas suteikia galimybę atgaivinti miesto santykį su upėmis ir plėtoti išskirtinę architektūrą, gimusią iš turtingos bendruomenės, kadaise klestėjusios prie vandens pakrantės“, – sako SHL partneris Kopenhagoje Rene Nedergaard.

SHL – daugiau nei 25 metų patirtį turinti, daugybę apdovanojimų pelniusi Skandinavijos architektų studija, pasižyminti inovatyviu ir tvariu požiūriu į urbanistinį planavimą bei mišrios paskirties kvartalus. Partnerystė su A. Kančo studija padeda užtikrinti, kad kuriama architektūra ne tik atitiktų aukščiausius tarptautinius standartus, bet ir derėtų prie vietos konteksto.

**Išskirtinis dėmesys** – **viešoms erdvėms**

SHL projektuos du „Nemunaičių“ kvartalo gyvenamuosius kompleksus, kuriuose bendrai numatyta įrengti apie 220 butų. Pastatų aukštis sieks iki 30 metrų – jis pasirinktas ne atsitiktinai. Laipsniškas, į viršų kylantis siluetas formuoja harmoningą urbanistinę kompoziciją ir neužstoja panoramos į Aleksoto šlaitus.

Projektuodami aukštesnius tūrius SHL architektai itin kruopščiai modeliuoja jų išdėstymą, kad užtikrintų optimalų saulės šviesos patekimą tiek į gyvenamąsias erdves, tiek į kiemus ir skverus visą dieną. Pastatai suplanuoti terasomis ir atitraukimais taip, kad vieni kitų neužstotų – kvartalo urbanistinis planas tiesiogine prasme suformuotas pagal saulės šviesą. Tokie sprendimai padeda naujai kuriamą teritoriją paversti gyvybinga miesto dalimi, išlaikant žmogui priimtiną mastelį.

Kiekviena viešoji erdvė šiame projekte suplanuota galvojant apie žmogų – nuo jaukių pėsčiųjų gatvelių iki įvairaus dydžio kiemų ir aikščių, pritaikytų bendruomeniniam gyvenimui. Kvartalas bus ne tik estetiškai patrauklus, bet ir gyvas – architektūriniai sprendimai skatina žmones susitikti, bendrauti, kurti stiprią, ilgaamžę bendruomenę. Perimetrinis pastatų išdėstymas aiškiai atskirs viešąsias ir privačias zonas, o architektūros įvairovė kurs natūraliai susiformavusio miesto dalies įspūdį.

Visos naujos plėtros kvartalo vystymas bus vykdomas 3 etapais. Pirmo etapo projektavimas numatytas 2025–2026 m. Statybos prasidės iš karto gavus visus statybą leidžiančius dokumentus, o viso, 6 hektarų rajono plėtrą planuojama užbaigti iki 2031 m.